钦定古今图书集成/明伦汇编/闺媛典/第093卷 > 薛巨霖女金姐
## 钦定古今图书集成/明伦汇编/闺媛典/第093卷 > 薛巨霖女金姐

按《仙游县志》：“薛金姐，枫溪薛巨霖女。许配香田里陪
贡严志彝子士贞。崇祯壬申，贞殁，金姐梦一伟男子
立其侧。及寤，告其母。翌晚讣至，欲奔丧，父母难之。三
日黎明，自笄击鼓谒庙，拜父母，会宗族以奔丧告辞，
送者下泪，金姐颜不为少变。到门哭柩，拜贞父母及
家人等，杀秩加衰绖成服，朝夕设奠，拊柩而哭，七日”
不食。柩为之裂，曰：“使得侍汤药三日，即以节终。今犹
女也，义不可久。”令妪回告其母，早起，沐浴，盥栉，笄冠，
整衣，展帷，奠香辞贞父母暨家人，闭门端坐自经。死
时，白昼如晦，霖雨骤至，四方来吊者以万计。有司毕
临祭奠。